Broj: 711-I-1385-Pp-95/23-06-21

Zagreb, 03. srpnja 2023.

**ALEN HALAR**

**Općinski načelnik Općine Generalski Stol**

**Predmet: ALEN HALAR**

**Općinski načelnik Općine Generalski Stol**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 03. srpnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 05. travnja 2023. na temelju neanonimne prijave otvorilo predmet protiv Alena Halara, općinskog načelnika Općine Generalski Stol. U prijavi se navodi da je na mrežnim stranicama Općine Generalski Stol pod rubrikom „Informacije, Društvene aktivnosti“ formirana poveznica na stranicu političke stranke Hrvatska demokratska zajednica - Općinska organizacija Generalski stol, te da u Općinskom vijeću Generalskog Stola participiraju i druge političke stranke.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-724-Pp-95/23-03-21 od 17. travnja 2023. zatražilo od Općine Generalski Stol očitovanje tko je, iz kojih razloga i kada donio odluku da se na mrežnim stranicama Općine Generalski stol pod rubrikom „Informacije, Društvene aktivnosti“ formira poveznica na stranicu političke stranke Hrvatska demokratska zajednica - Općinska organizacija Generalski stol, kao i podatke o stranačkoj zastupljenosti političkih stranaka u Općinskom vijeću Općine Generalski stol.

Općina Generalski Stol odgovorila je dopisom od 10 svibnja 2023. u kojem se navodi da na službenoj Internet stranici Općine Generalski Stol postoje podaci o radu političke stranke Hrvatska demokratska zajednica - Općinska organizacija Generalski Stol te da se radi o tekstu iz 2009. godine za koji općinski načelnik nema saznanja kako je dospio na službenu stranicu Općine niti po čijoj odluci, s obzirom da je na funkciji općinskog načelnika od 2013. godine, a funkciju predsjednika Općinske organizacije Hrvatska demokratska zajednica obavlja od 2012.godine. Obveznik napominje kako u njegovom mandatu ništa vezano za stranačke aktivnosti nije stavljano na službene stranice Općine.

Obveznik također navodi da je stupanjem na funkciju općinskog načelnika izrađena nova web stranica, a dotadašnje objave sa stranice su stavljene pod kategoriju „arhiva” na internet stranici, te pretpostavlja da je prilikom zadnjeg redizajna službene web stranice Općine, poveznica na stranačke aktivnosti greškom povučena iz arhive dokumenata.

Zaključno obveznik navodi da je predmetna poveznica uklonjena sa općinske službene stranice.

Povjerenstvo je po zaprimanju prijave izvršilo uvidu internatsku stranicu Općine Generalski Stol te je utvrdilo postojanje poveznice na stranicu političke stranke Hrvatska demokratska zajednica na kojoj se navode ostvarenja stranke u razdoblju 2005. – 2009. te ostvarenja koja se trebaju izvršiti u razdoblju 2009. - 2013., kao i kratka povijest Hrvatske demokratske zajednice s naznakom datuma 12. veljače 2011.

Povjerenstvo je nakon zaprimanja očitovanja Općine Generalski Stol ponovno izvršilo uvid u internetsku stranicu te je utvrđeno kako je poveznica uklonjena.

Uvidom u Registar obveznika koje vodi Povjerenstvo, utvrđeno je da je Alen Halar obnašao dužnost općinskog načelnika općinskog načelnika Općine Generalski Stol u mandatima 2013. -2017., 2017.- 2021., te u aktualnom mandatu od 20. svibnja 2021.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 2. stavkom 1. ZSSI-a propisano je da obveznici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj Sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Iz prikupljenih podataka i dokumentacije Povjerenstvo je utvrdilo kako je na mrežnim stranicama Općine Generalski stol pod rubrikom „Informacije, Društvene aktivnosti“, bila formirana poveznica na stranicu političke stranke Hrvatska demokratska zajednica - Općinska organizacija Generalski stol, koja je tijekom postupka uklonjena.

Međutim, uvidom u sadržaj mrežne stranice utvrđeno je da se navode projekti političke stranke u razdoblju 2005. - 2009. te projekti koja se trebaju izvršiti u razdoblju 2009. -2013., ali i kratka povijest Hrvatske demokratske zajednice s naznakom datuma 12. veljače 2011.

Kako je Alen Halar dužnost općinskog načelnika Općine Generalski Stol započeo obnašati 30. svibnja 2013., Povjerenstvo nije steklo saznanja da bi isti svojim djelovanjem eventualno počinio povredu ZSSI-a vezano za postavljanje poveznice na internetsku stranicu Općine Generalski Stol koja upućuje na internetsku stranicu političke stranke Hrvatska demokratska zajednica - Općinska organizacija Generalski Stol, posebno cijeneći okolnost da se sadržaj na poveznici odnosi na događaje iz razdoblja prije nego što je obveznik stupio na dužnost općinskog načelnika Općine Generalski Stol, slijedom čega se njihov sadržaj ne može dovesti u svezu s obnašanjem navedene javne dužnosti, kao niti obavljanjem funkcije predsjednika Općinske organizacije političke stranke koju obavlja od 2012., te stoga Povjerenstvo protiv Alena Halara nije utvrdilo postojanje pretpostavki za vođenje postupka pred Povjerenstvom.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Alen Halar, osobnom dostavom
2. Podnositelju prijave na znanje
3. Objava na internetskoj stranici Povjerenstva nakon dostave obvezniku
4. Pismohrana